Álvaro Siza Vieira

Álvaro Joaquim de Melo Siza Vieira (Matosinhos, Portugal, 1933ko ekainaren 25a) arkitektoa da.

Portoko (Portugal) Arte Ederren Goi Eskolan ikasi zuen, eta 1955 urtean jaso zuen diploma. Bere arkitektura estiloa aldi berean modernoa eta tradizionala dela esan daiteke: modernismo poetikoz jantzia, eraikina eta testuingurua uztartzearen aldekoa da, beti ere ezaugarri unibertsalak harturik. Kokalekuan inspiratuta, tokiari darion esentzia aurkitzen saiatzen da, eta hortaz, lotura adiskidetsua lortzen du eraikin eta naturaren artean, zahar eta berriaren artean, zentzumen eta arrazoiaren artean. Fernando Tábora arkitektoarekin batera Oportoko Eskolako erreferentzia bihurtu da Siza eta biok jardun zuten irakasle bertan.

Euskal Herrian ezagun bilakatu da Bilbon Euskal Herriko Unibertsitateko paraninfoa eraiki duelako Abandoibarrean, Rafael Moneo arkitektoaren Deustuko Unibertsitateko liburutegiaren ondoan.

2001 urtean Pritzker Saria jaso zuen.

Lan garrantzitsuak 

 1958-1963: Boa Nova jatetxea, Matosinhos, Portugal 
 1958-1965: Igerilekuak, Quinta de Conceicão, Portugal
 1962: Miranda Santos etxea, Matosinhos, Portugal 
 1966: Igerilekua, Leça da Palmeira, Portugal 
 1981-1985: Avelino Duarte etxea
 1988: Schlesisches tor etxebizitzak (Bonjour tristesse), Berlin
 1987-1993: Arkitektura eskola, Porto, Portugal  
 1993: Galiziar Arte Garaikidearen Museoa, Donejakue Konpostelakoa, Galizia
 1995: Unibertsitate Liburutegia, Aveiro, Portugal
 1997: Serralves Arte Garaikidearen Museoa, Porto 
 1998: Arkitektura Agentzia, Porto 
 1998: Portugalen pabiloia, Erakusketa Unibertsalean, Lisboa
 2010: Euskal Herriko Unibertsitateko paraninfoa, Bilbo

Kanpo loturak 

 Alvaro Siza eta Arkitektura Eskola Arte kanalean (fr)
 archINFORM
 Alvaro Siza ARCHIGUIDE gunean

Portoarrak
Portugalgo arkitektoak
Arteetako Wolf Saridunak